Există o vorbă din popor care spune că ”ia și de pe viu, și de pe mort”! Iar la Spitalul Județean de Urgență Piatra Neamț este cât se poate de reală, în ambele sensuri! Deci și de pe mort!

O mârșăvie fără margini s-a produs în spital acolo unde, unui pacient care a decedat la secția de Antestezie și Terapie Intensivă i s-a furat verigheta de pe deget. În fața unei astfel de nemernicii aproape că nici nu mai ai cuvinte.

Familia decedatului, căruia din motive lesne de înțeles nu îi vom da numele, a sesizat de la conducerea spitalului până la șefii de secție pe unde a ajuns pacientul. Toți au ridicat din umeri și au spus că nu știu nimic. Dar verigheta a dispărut!

Pacientul a fost preluat de acasă, cu stop cardiac, sâmbătă seara. Echipajul SMURD a reușit să îi repornească inima și l-a transportat la Unitatea de Primiri Urgențe. De la UPU, pacientul aflat în continuare în stare extrem de gravă a fost transportat la secția de Anestezie și Terapie Intensivă. Familia acestuia nu are nimic de reproșat cadrelor medicale și chiar a ținut să mulțumească pentru profesonalismul acestora, atât de la Ambulanță – SMURD cât și de la UPU și ATI.

Soția și copii se așteptau la ce era mai rău și inevitabilul s-a produs câteva ore mai târziu. Pacientul, un reputat cadru didactic din Piatra Neamț, a decedat, iar corpul acestuia a fost transportat la Serviciul de Medicină Legală Neamț. De aici începe și filmul de-a dreptul grotesc.

Pacientul avea verigheta pe mână. Potrivit spuselor familiei, de la momentul căsătoriei, în urmă cu peste 40 de ani, nici măcar odată nu a dat-o jos. Au făcut-o alții, fără suflet și fără frică de lege și Dumnezeu!Asta cu atât mai mult cu cât verigheta este legătura sfântă a căsătoriei în fața lui Dumnezeu.

Lăsat cu verigheta pe deget la ATI, decedatul a fost găsit fără aceasta la morgă. Iar cum cele două zone sunt securizate publicului larg, este greu de crezut că vreun om din afara spitalului ar fi comis furtul odios. Logica umană îi scoate din ecuație și pe medici sau asistentele medicale.

Șocantă este însă declarația unui brancardier care, întrebat de familia decedatului dacă știe ceva, a răspuns: ”Da’ ce, eu mă cobor la ceva care valorează 3-4 milioane???”. Deci cât ar fi trebuit să valoreze ca să se coboare la așa ceva? Și dacă pui 3-4 milioane de lei pe zi, sau o dată la câteva zile?

Întrebat și el despre situație, șeful secției ATI și-a apărat oamenii într-un mod elegant: ”Sigur nu a furat nimeni de la noi!”. Înțelegem răspunsul dat fără a avea vreo garanție a celor spuse.

La morgă, toată lumea ridică din umeri. Asta chiar dacă gura lumii vehiculează povești halucinante despre ce s-ar fi întâmplat în anii trecuți acolo, motiv pentru care au și fost montate camere de supraveghere în interior.

Mâine, reputatul profesor va fi înmormântat fără verigheta pe care a prețuit-o atâta vreme, la fel cum și-a prețuit elevii, colegii și familia.

Undeva, cineva se bucură că a făcut 3-4 milioane.

La spital, lucrurile merg înainte. La ce bun o anchetă? Ar însemna hârtii peste hârtii, declarații, probleme, etc.

Sperăm totuși că cineva va avea o fărâmă de omenie și va cere să se facă lumină în acest caz!